A KKDSZ és az EMMI Kultúráért Felelős Államtitkársága által együttesen kiadásra kerülő sajtóközleménynek a KKDSZ tárgyalódelegációja által javasolt változata

**Egyeztetetés a Kultúráért Felelős Államtitkárság és a KKDSZ között**

**Az Emberi Erőforrások Minisztériumának Kultúráért Felelős Államtitkársága és a Közgyűjteményi és Közművelődési Dolgozók Szakszervezetének vezetői 2018. március 5-én tárgyaltak a kulturális ágazat bérhelyzetének rendezéséről.**

A kormány elkötelezett a közszféra dolgozóinak béremelésében. A kulturális területen dolgozó közalkalmazottak béremelési programja elindult, 2017 januárjáról több mint 20 ezer, kulturális munkakörben foglalkoztatott közalkalmazott kapott kulturális illetménypótlékot, és az a cél, hogy ezt folytatni tudjuk.

A két tárgyaló fél megállapodott az alábbiakban.

1. A béremelés bérpótlék formájában történő emelése a kormány által 2016-ban megfogalmazott 15%+15%+10%-os elv alapján, a KKDSZ-el egyeztetve, folytatódjék.
2. Annak érdekében, hogy a nem közalkalmazotti körbe tartozó kulturális tevékenységet végző dolgozók is részesülhessenek a mindenkori kulturális illetménypótlék emeléséből, olyan, az éves állami költségvetésben is megjelenő finanszírozási tételt kell nevesíteni, mely lehetővé teszi az e körbe tartozó munkavállalók bérpótlékának folyósítását. E kérdés kezelése kapcsán hasonló megoldás képzelhető el, mint ahogyan jelenleg az önkormányzatok által foglalkoztatott közalkalmazottak esetében történik a bérpótlék finanszírozása.
3. A két fél nem látja indokoltnak azt, hogy a továbbiakban az ún. életpálya modell kidolgozását összekapcsolják a bérrendezéssel. Az életpálya modell bevezetése helyett a jelenlegi jogszabályi környezethez kapcsolódóan kell biztosítani a béremeléseket. Ennek érdekében az általános közalkalmazotti bértábla tételeinek emelése, vagy ágazati bértábla megalkotása a cél.
4. A két fél egyetért abban, hogy a bérpótlék emelése önmagában nem oldja meg az alapbér emelés kérdését, ezért az azzal kapcsolatos szakszervezeti követelések kapcsán további tárgyalások szükségesek.
5. A két fél egyetértett abban, hogy fel kell mérni a teljes közgyűjteményi és közművelődési területen foglalkoztatotti kör tényleges bérviszonyait, függetlenül a közvetlen munkáltató jogállásától és ez alapján kell elvégezni a bérrendezéssel kapcsolatos modellszámításokat. Ennek érdekében áttekintik a 2018. január havi béradatokat, és ennek figyelembe vételével készítik elő a kulturális területen dolgozók bérrendezésére vonatkozó javaslatukat.

A fentieken túl a KKDSZ kinyilvánította, hogy a 2018. évre vonatkozóan továbbra sem mond le a bérpótlék emelésének követeléséről. Ugyanakkor figyelembe veszi a további tárgyalások során a jelen nyilatkozat első pontjában foglalt megállapodásban rögzítetteket.

A Kultúráért Felelős Államtitkárság és a Közgyűjteményi és Közművelődési Dolgozók Szakszervezete kinyilvánítja azt a szándékát, hogy 2018-ban, a fenti elvek alapján folytatják a bértárgyalásokat.